钦定古今图书集成/明伦汇编/官常典/第564卷 > 时溥
## 钦定古今图书集成/明伦汇编/官常典/第564卷 > 时溥

按《唐书》本传：“溥，徐州彭城人，为州牙将。黄巢乱京师，
节度使支详遣溥与陈璠率兵五千西讨，次河阴，军
乱，剽居人。溥招戢其众，引还屯境上，疑不敢归。详以
牛酒犒士，约悉贳其罪，军乃入，共推溥为留后，逐详
客馆。溥厚具赀装，遣璠护还京师。夜驻七里亭，璠擅
杀详，屠其家。溥怒，署璠宿州刺史，俄杀之。别遣将引”
锐兵三千入关，僖宗因以武宁节度命之。巢败东走，
围陈州，营溵水。秦宗权方据淮西，相联结，溥地介于
贼，乃悉师讨之，军锋甚盛，连战辄克，授东面兵马都
统，遂合许、兖、郓兵逐尚让于太康，斩首数万级，让以
所部万人降。溥遣将李师悦等追尾巢至莱芜，大破
之。诸将争得巢首，而林言斩之持归。溥以献天子，故
破贼，溥功第一，加检校司徒、同中书门下平章事，进
检校太尉，兼中书令。钜鹿郡王宗权阻兵，拜溥蔡州
行营兵马都统。贼平，与朱全忠争功，嫌惎日构。孙儒
方与杨行密争扬州，诏全忠为淮南节度使，平其乱。
溥自以先起，功名显朝廷，位都统顾不得，而全忠得
之，颇怅恨。全忠使司马李璠、郭言等东兵道宿州，遗
溥书，请假道。溥辞不可，间其惰，以兵袭之。言战甚力，
解而还，全忠怨。自是连岁略徐、泗，师不弛甲。全忠自
将及其郊，未得志，引去。溥穷，乞师于李克用，克用为
攻砀山，朱友裕救之，各亡其大将。友裕进攻宿州，不
能拔，时大顺元年也。明年，丁会筑堤阏汴水，灌宿、郛。
三月，拔之，使刘瓒守，而溥将刘知俊引兵二千降。全
忠军益不振，民失田作，又大水荐饥，死丧十七以上，
乃请和于全忠，全忠约徙地而罢兵。昭宗以宰相刘
崇望代之，授溥太子太师。溥虑去徐且见杀，惶惑不
受命，谕军中固留，有诏听可。泗州刺史张谏闻溥已
代，即上书请隶全忠，纳质子焉。溥既复留，谏大惧，全
忠为表徙郑州刺史。谏畏两怨集己，乃奔杨行密。行
密以谏为楚州刺史，并其民徙之，以兵屯泗。朱友裕
率军攻溥，婴城不出。有语全忠曰：“军行非吉日，故师
无功。”全忠遣参谋徐璠至军责谕，友裕答曰：“溥困且
破，乃徇妖辞，士心墯矣。”焚其书，督餫馈急攻之。溥将
徐汶出降。溥求救于朱瑾，全忠自以兵屯曹，将去，留
精骑数千授霍存曰：“事急可倍道趋之。”瑾兵二万与
溥合，攻友裕，存引兵疾战，瑾、溥还壁。明日复战，霍存
败，死之。进逼友裕，友裕坚营不出。瑾食尽，还兖州。全
忠使庞师古代友裕，溥分兵固保石佛山，师古攻拔之。自是完垒不战。王重师、牛存节等梯其堞以入，溥
徙金玉与妻子登《燕子楼》自焚死，实景福二年，全忠
遂有其地，私置守焉。